**ראובן (רובי) נַמדָר** (באנגלית: **Reuven Namdar**; נולד ב-31 במאי 1964) הוא סופר ומתרגם עברי. חתן פרס "ספר הבכורים" של משרד התרבות והספורט לשנת 2000 ופרס ספיר לשנת 2014. מתגורר בניו יורק ומלמד יהדות וספרות עברית.

ביוגרפיה
--------

ראובן נמדר נולד וגדל בירושלים, דור ראשון בישראל למשפחה מצאצאי אנוסי משהד. אחותו היא התסריטאית אסתי נמדר ואחיו הוא מעצב המוצר שלומי נמדר. שפת הדיבור בביתו הייתה עברית, אך סבתו לימדה אותו גם פרסית. אחרי סיום שרותו הצבאי, בשנת 1986, נסע לניו יורק, שם התוודע אל חיי הקהילה היהודית-משהדית שממנה באה משפחתו. באותה עת סחר לפרנסתו ביהלומים ובאבני חן, למד את השפה הפרסית על בוריה וגילה את מכמני התרבות והשירה הפרסית הקלאסית. 

בשנת 1990 שב לישראל, למד באוניברסיטה העברית בירושלים והשלים בה בהצטיינות תואר ראשון בסוציולוגיה, פילוסופיה ולימודים איראניים ותואר שני בסוציולוגיה (מגמת אנתרופולוגיה). 

באותן שנים התחיל לכתוב ולפרסם סיפורים קצרים שחלקם נאסף בקובץ "חביב" (1998) שיצא לאור בהוצאת פראג וזכה בפרס "ספר הביכורים" מטעם משרד המדע, התרבות והספורט לאותה שנה. כתב היד של הספר "חביב" זכה גם בפרס מפעלות ירושלים לספרות יפה (1998). הקובץ "חביב" מכיל חמישה סיפורים קצרים ונובלה שחלקם מתאפיינים בטכניקה ספרותית אקספרימנטלית הבוחנת את מהותה וגבולותיה של הכתיבה הספרותית תוך כדי מעשה הכתיבה. מנעד הנושאים שבספר הוא רחב ומגוון, החל מהקצנה של הדיון במיניות הגברית דרך מעקשי ומוראות הילדות וגיל ההתבגרות, וכלה בסיפורים פנטסמגוריים העוסקים במלאכים נופלים, במשיחי-נפל, בחיים שלאחר המוות ובתהיות לגבי טיב צחוקו של הקטגור בבית-הדין-של-מעלה. במקביל התחיל לתרגם ולפרסם מבחר מן השירה הפרסית הקלאסית, ובעיקר משל המשוררים עומר ח'יאם, חאפז וג'לאל א-דין רומי. 

בשנת 2000 עבר להתגורר בניו יורק ומאז הוא מחלק את זמנו בין ישראל לארצות הברית. מלמד ספרות עברית ויהודית במסגרות אקדמיות שונות ופעיל בבית המדרש לאמנים LABA המסונף ל-14th Street Y בלואר איסט סייד של מנהטן.

בשנת 2010 חבר את הליברטו לאופרה "שלושה שבועות" מאת המלחין הישראלי-ניו יורקי יואב גל. הליברטו, פרי של מלאכת מחקר נרחבת, מורכב כולו מקטעי מקורות תלמודיים ומדרשיים המתארים את המצור הרומאי על ירושלים, הפגישה המפורסמת של רבן יוחנן בן זכאי עם המצביא הרומי אספסיאנוס וחורבן הבית. גרסת הקונצרט של האופרה הועלתה על מספר במות בניו יורק וברחבי ארצות הברית.

בשנת 2013 יצא לאור הרומן "הבית אשר נחרב" (כנרת זמורה ביתן, 2013, עורך: ד"ר חיים וייס) הרומן מתאר שנה בחייו של פרופסור אנדרו כהן, מרצה בכיר באוניברסיטת ניו יורק ומומחה עולמי לתרבות השוואתית. הספר זיכה את נמדר בפרס ספיר לשנת 2014. בשנת 2018 הוא תורגם לאנגלית בידי הילל הלקין; התרגום זכה לביקורת מהללת ב"ניו יורק טיימס" שהגדירה אותו כ"יצירת מופת". באותה שנה תורגם גם לצרפתית והיה מועמד לפרס הצרפתי היוקרתי "פרמייר רומן".

ספריו
-----

* **חביב** (נובלה וחמשה ספורים), הוצאת פראג, 1998. זוכה בפרס "ספר הביכורים" מטעם משרד המדע, התרבות והספורט לשנת 2000.
* **הבית אשר נחרב** (רומן) כנרת זמורה ביתן 2013. זוכה בפרס ספיר לשנת 2014.
* **דגים גדולים: סיפורים עבריים־אמריקאיים**, כנרת, זמורה, דביר, 2023

לקריאה נוספת
------------

* אריק גלסנר, "על ספרות עברית קוסמופוליטית". ידיעות אחרונות, 28 במרץ 2014
* עמוס לויתן, "חטאיו של גבר לבן, מערבי יהודי", עיתון 77, אפריל 2014
* תמר סתר, "תלישות לעולם חוזרת", מאזנים, אפריל 2014 (**המאמר זמין לצפייה** במאגר JSTOR לאחר הרשמה)
* אביב פרץ, העברית מקופלת בתוכו, בבלוג זוטי דברים, 4 במאי 2018

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **ראובן נמדר** |

* מאמרי ראובן נמדר, באתר "הארץ"
* ראובן נמדר, ב"לקסיקון הספרות העברית החדשה"
* ראובן נמדר הוא הזוכה בפרס ספיר לספרות, באתר ynet, 26 בינואר 2015
* אתר למנויים בלבד גילי איזיקוביץ, רובי נמדר: "כמה אפשר לירוק ליהודי ארצות הברית בפנים?", באתר הארץ, 10 בספטמבר 2023

**על כתביו**:

* צור ארליך, תלמוד ניו-יורקי: עם רובי נמדר על הבית אשר נחרב והבית שבהזיה, מקור ראשון, מוסף דיוקן 13 בספטמבר 2013
* שמואל פאוסט, איש כהן על ההדסון, מקור ראשון, מוסף "שבת", 13 בספטמבר 2013
* סיגלית בנאי, הבית אשר נחרב. היכן ייבנה?, באתר "העוקץ", 13 בספטמבר 2013
* שמואל פאוסט, הבית אשר נחרב: בין אסון התאומים לבית המקדש, באתר nrg‏, 16 בספטמבר 2013
* אתר למנויים בלבד רות קרא איוונוב קניאל, עלילות מיתוס המקדש בעיר הגדולה, באתר הארץ, 24 בנובמבר 2013
* נמרוד עופרן‏, ממרומי האולימפוס: זוכה פרס ספיר הטרי, "הבית אשר נחרב", מעייף לפרקים אבל מרתק, באתר וואלה!‏, 03 בפברואר 2015

**מכּתביו**:

* מי מסתתר מאחורי המסיכה?, באתר ישראל היום, 10 באפריל 2017

הערות שוליים
------------

1. ↑  גילי איזיקוביץ, הזוכה בפרס ספיר: "הבית אשר נחרב" מאת ראובן נמדר, באתר הארץ, 26 בינואר 2015
2. ↑  Josh Lambert, An Unusual Jewish Novel, Full of Blood and Incense, New York Times, Jan. 10, 2018
3. ↑  גילי איזיקוביץ, איתמר אורלב וראובן נמדר מועמדים לפרס צרפתי לספרי ביכורים, באתר הארץ, 4 באוקטובר 2018
4. ↑  אתר למנויים בלבד עמרי הרצוג, קובץ הסיפורים כולל נגיעות של מסתורין ואימה שמספקות לו עומק ומקוריות, באתר הארץ, 6 בספטמבר 2023

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007519067605171
* BnF: cb16930263m (data)
* GND: 1046763040
* ISNI: 0000 0000 3946 8218
* LCCN: no00092228
* RERO: 02-A027614036
* SUDOC: 230743706
* VIAF: 73405008
* WorldCat: lccn-no00092228

 |